- Sam
- <
- 22
- >

22
Äma kubä komi nadäŋpäŋ Anutuken konäm gera täŋkuk
1 ✡Sam 10:1; Mat 27:46; Mak 15:34 Anutuna, Anutuna, imata nepmaŋtan? Imata ban itkaŋ konäm kähänna nämo nadäŋ namitan?
2 ✡Sam 42:3, 88:1 Wära! Anutuna, näk kepma konäm kähän yäŋira kowata nämo naniŋ yäk täyan. Ba bipani udegän ehutpäŋ gäkken gera yäŋira nämo nadäŋ namik täyan.
3 Upäŋkaŋ näk nadätat; Gäk Anutu kudupi intäjukun iriri Isrel naniktä gäk wäpka yäpmäŋ akuk täkaŋ.
4 ✡Sam 78:53, 107:6 Täŋpäŋ bian äbekniye oraniyetä irit kuŋat-kuŋari gäk ketka terak peŋpeŋ kuŋarirä täŋkentäŋ yämik täŋkunonik.
5 Uwä gäkken yäŋapiŋirä iwan keriken nanik yämagut täŋkunonik. Täŋiri gäka nadäkinik täŋ gamiŋirä nadäkiniki jopi nämo täŋkuk.
6 ✡Jop 25:6; Sam 31:11; Ais 41:14, 49:7 Upäŋkaŋ nähä imaka jopi ude. Näk äma nämo! Ämawebetä nabäŋirä äpani täŋpäkaŋ yäŋärok näwerit iŋam täŋ namiŋit täk täkaŋ.
7 ✡Ais 53:3; Mat 27:39; Mak 15:29; Luk 23:35 Täŋpäŋ nabäŋ mägayäŋit mebet ogät näreŋit täk täkaŋ.
8 ✡Mat 27:43 Täŋpäŋ sära ŋode näwet täkaŋ; Ekäniken gera yäŋiri käwep täŋkentäŋ gamayäŋ yäk. Gäka gäripi nadäŋpäŋä imata nämo gämagut täyak? Man ude näwet täkaŋ.
9 ✡Sam 71:5-6 Anutu, gäkä bian meŋ koki gänaŋ nanik täŋpewi ahäŋkut. Näk nonoŋ naŋ parira gäkä täŋkentäŋ namiŋkun.
10 ✡Ais 46:3, 49:1 Gäk näkŋo Anutu. Gäka nadäkinik täk täyat uwä meŋtä bäyaŋpäŋ nepmaŋkukken unitä pen it yäpmäŋ äbätat ŋo.
11 ✡2Kn 14:26; Sam 72:12; Ais 63:5 Unita apiŋo nepmaŋpentawä! Bäräpi ahäŋ namitak ŋonita näk täŋkentäkta kubä nämo! Unita gäk ban nepmaŋpeŋ kweno.
12 Iwantä bulimakau komitä äma yäwat-kirek täkaŋ ude näwat-kirek täkaŋ. Burimäkau kehäromi Basan komeken nanik udewanitä-yäŋ näk yewa täk täkaŋ.
13 Aŋ komitä tom yenayäŋ yabäŋ kärakŋeŋpäŋ meni aŋek täkaŋ ude iwantä näk ude nenayäŋ täk täkaŋ.
14 ✡Sam 73:26; Dan 5:6 Täŋpäkaŋ kehäromina kudup paotak, ume piwä kwäkaŋ kome terak päŋku paot täkaŋ ude. Täŋpäŋ kujatna kudup gapun täkaŋ. Ba nadäk-nadäkna tom gakŋi kädäpken pewäkaŋ mutpäŋ paot täkaŋ ude täyak.
15 ✡Sam 38:10 Täŋpäŋ kotäkna kawuk tawäkaŋ mebetna därawän täkaŋ. Gäk nabäŋ näwaräkuk täŋiri kumbayäŋ täyat.
16 Täŋpäŋ waki täŋpani äbot pähaptä bipmäŋ gwäjiŋpäŋ aŋtä tom yek täkaŋ ude gupna neŋpäŋ yäpmäŋ däkŋek täkaŋ.
17 Täŋpäkaŋ kujatna kwawak parirä nabäŋkaŋ oretoret täk täkaŋ.
18 ✡Mat 27:35; Mak 15:24; Luk 23:34; Jon 19:24 Ba näkŋo tek inita yäpmäkta närepmirek-gärepmirek ude täk täkaŋ.
19 ✡Sam 22:11, 70:5 Unita Ekäni, nepmaŋpeŋ ban kweno. Täŋkentäŋ namik täyan udegän apiŋo bäräŋeŋ abäŋkaŋ täŋkentäŋ nam!
20 Gäk äneŋi nämaguriri nutna yäkŋat täŋpä wawut! Gäk täŋkentäŋ namiŋiri äma aŋ bumik ŋowä kumäŋ-kumäŋ nutneŋo.
21 ✡Sam 34:4, 118:5 Näk aŋ ägwäri keriken nanik yäyomägariri tom ägwäri yek täkaŋ ude näk nekta täŋpä wawut! Täŋpäkaŋ bulimakau ägwäri itkaŋ ŋo joŋanitä näputneŋo, Ekäni näk nämagut.
22 ✡Sam 40:10; Hib 2:12 Ude täŋpikaŋ manbiŋam gäkä täŋ namik täyan u notnaye api yäweret. Täŋpäŋ gäk ganiŋ oretta äbot kubägän itkaŋ näkä gäkŋo wäpka biŋam api yäpmäŋ akwet.
23 Eruk näk ŋode yäyat; Anutu täŋo äbot täŋpani in Anutu wäpi yäpmäŋ akuwut! Jekop täŋo äboriye in Ekäni oraŋ imikot! Bureni, Isrel äbot in, gwäjiŋ äpmoŋ imut!
24 ✡Sam 31:22, 69:17, 69:33; Hib 5:7 U imata, Anutu uwä äma jäwärita mäde nämo ut yämik täyak. Unitäŋo komi nadäwätäkita nadäŋirän jopi nämo täk täyak. Nämoinik! U yäŋapiŋirä nadäŋ yämiŋpäŋ dubiniken äbäk täyak.
25 ✡Sam 35:18, 40:9-10, 61:8 Unita Ekäni, ämawebekayetä ganiŋ oretta käbeyä täŋirä gäkŋo täktäkkata yäŋpäŋ käbeyä iŋamiken api ganiŋoret täŋpet. Bureni, oraŋ gamikta gupe käbäŋi nikek ijiŋ gamikta yäŋkehärom taŋkuro u ämawebe gäka umuntak täkaŋ u iŋamiken api täŋpa-tärewek.
26 ✡Sam 40:16, 69:32 Kadäni uken äma jäwäri imaka, naŋ tokŋek api täneŋ. Ba ämawebe Ekäni dubiniken kuk täkaŋ uwä wäpi api iniŋ oretneŋ. Eruk, ude täŋkaŋ tärek-täreki nämo säkgämän it yäpmäŋ ärok täkot!
27 ✡Sam 2:8, 82:8, 86:9 Täŋpäkaŋ ämawebe komeni komeni Ekänita nadäŋpäŋ äyäŋutpeŋ gämoriken api kuŋ moreneŋ. Kuŋ moreŋpäŋ api iniŋoret täneŋ.
28 ✡Sam 47:7-8; Sek 14:9 U imata, Ekäni uwä ämawebe komeni komeni kuduptagän intäjukun it yämiŋpäŋ yabäŋ yäwat täyak.
29 ✡Sam 89:48; Ais 10:16 Äma inita nadäŋirä ärowani täŋpanitä gukut imäpmok täŋpäŋ Anutu api iniŋ oretneŋ. Bureni, komen ämawebe kumäŋpäŋ parakta yäwani u kuduptagäntä Ekäni api oraŋ imineŋ.
30 ✡Sam 102:18, 102:28 Täŋkaŋ ämawebe mäden ahänayäŋ täkaŋ uwä Ekänita watä piä api täŋ imineŋ. Ude täŋkaŋ yeriniye ahänayäŋ täkaŋ unita Ekäni täŋo täktäkita yäŋahäŋpäŋ api yäwet täneŋ.
31 ✡Sam 71:18, 78:6 Bureni, ämawebe nämo ahäwani uwä kämi ahäŋirä Ekänitä ämawebeniye waki keriken nanik yämagurani unita yäŋpäŋ-yäwoŋärek api täneŋ.

- Sam
- <
- 22
- >

✡22:1: Sam 10:1; Mat 27:46; Mak 15:34

✡22:2: Sam 42:3, 88:1

✡22:4: Sam 78:53, 107:6

✡22:6: Jop 25:6; Sam 31:11; Ais 41:14, 49:7

✡22:7: Ais 53:3; Mat 27:39; Mak 15:29; Luk 23:35

✡22:8: Mat 27:43

✡22:9: Sam 71:5-6

✡22:10: Ais 46:3, 49:1

✡22:11: 2Kn 14:26; Sam 72:12; Ais 63:5

✡22:14: Sam 73:26; Dan 5:6

✡22:15: Sam 38:10

✡22:18: Mat 27:35; Mak 15:24; Luk 23:34; Jon 19:24

✡22:19: Sam 22:11, 70:5

✡22:21: Sam 34:4, 118:5

✡22:22: Sam 40:10; Hib 2:12

✡22:24: Sam 31:22, 69:17, 69:33; Hib 5:7

✡22:25: Sam 35:18, 40:9-10, 61:8

✡22:26: Sam 40:16, 69:32

✡22:27: Sam 2:8, 82:8, 86:9

✡22:28: Sam 47:7-8; Sek 14:9

✡22:29: Sam 89:48; Ais 10:16

✡22:30: Sam 102:18, 102:28

✡22:31: Sam 71:18, 78:6

© 1997, 2011 WBT