- Sam
- <
- 25
- >

25
Devit täŋo yäŋapik man kubä
1 ✡Sam 86:4, 143:8 Ekäni, yäŋapik man gäwerayäŋ äbätat!
2 ✡Sam 31:1, 41:11 Gäk Anutuna unita näk gäkagän nadäkinik täk täyat. Gäk täŋkentäŋ nam! Nabäŋ äwaräkuk täŋiri iwantä kehäromina yäpmäŋ äpäŋpäŋ yäŋärok näwerirä mäyäk nadäwetawä.
3 ✡Ais 21:2, 49:23; Hab 1:13 Täŋpäkaŋ näk ŋode nadätat; Äma gäkä terak yeŋgämä pek täkaŋ u yabäŋ äwaräkuk täŋiri nadäkiniki jopi nämo täŋpek. Nämoinik, äma gäka bitnäk täkaŋ unitägän komi nadäŋpäŋ mäyäk api nadäneŋ.
4 ✡Sam 27:11, 86:11 Unita Anutu, gäk nadäk-nadäk siwoŋika näwetpäŋ näwoŋärek täŋiri gäkŋo kädet täga u nadäwa tärewut.
5 ✡Sam 40:1, 43:3, 79:9 Täŋpäŋ nämagurani Anutu, gäkŋo man bureni pätak u näwetpäŋ näwoŋäreŋiri kädet siwoŋi u kaŋ iwara. O Ekäni, näk gäka nämo guŋ taŋpäŋ gepmäŋit-inik täŋpäŋ kuŋat täyat.
6-7 ✡Sam 98:3, 103:17✡Jop 13:26; Sam 31:19, 51:1 Ekäni, ironka ba butewaki kädetka bian täŋkunoniktä täŋ yäpmäŋ äbätan unita nadäŋpäŋ näk gubaŋiken kädet wakiwaki täŋkuro u peŋ namisi. Gäk kudän täga ba iron mähemi unita nadäŋ namisi!
8 ✡Sam 32:8, 86:5, 92:15 Ämawebe, in nadäkaŋ? Ekäni uwä tägagämän, siwoŋi-inik itak. Unitä äma momi täŋpani kädet siwoŋi iwatta yäwetpäŋ yäwoŋärek täk täyak.
9 ✡Sam 23:3, 27:11 Ba äma gämori-kengän kuŋat täkaŋ u kädet ini gäripi nadäk täyak ude yäwoŋärek täyak.
10 ✡Sam 40:11, 103:18 Bureni, ämawebe topmäk-topmäk kubägän Anututä pewän ahäŋkuko u ba mani biŋam buramiŋpäŋ iwat täkaŋ unita nadäŋ yämik-inik täk täyak.
Anutu uwä nadäk-nadäk yarä nikek nämo täk täyak, nadäŋkuko udegän pen api nadäŋ yäpmäŋ ärowek.
11 ✡Kis 34:9; Sam 79:9 Ekäni, momina mäyap upäŋkaŋ wäpka biŋamta yäŋpäŋ peŋ namisi.
12 Täŋpäkaŋ ämawebe Ekäni täŋo mani buramik täkaŋ, ämawebe u Ekänitä kädet siwoŋi iwatta u yäwoŋärek täyak. Yäwoŋäreŋirän ugän iwat täkaŋ.
13 ✡Sam 69:36; Snd 1:33; Jer 23:6 Äma udewani säkgämän it täkaŋ. Ba unitäŋo nanakiye imaka, kome terak täga api itneŋ.
14 ✡Stt 17:1; Jop 29:4; Snd 3:32 Bureni-inik! Ekänitä ämawebe mani buramik täkaŋ u not säkgämän täŋ yämik täyak. Täŋpäŋ topmäk-topmäk kubägän bian pewän ahäŋkuko unitäŋo mebäri kudup yäwetpäŋ yäwoŋärek täk täyak.
15 ✡Sam 123:2, 124:7 Täŋkentäŋ namikta Anutu-kengän gera yäk täyat. Täŋira umuri u ba u keri terak nanik yäyomägat täyak.
16 ✡Sam 69:16, 143:4 Unita Anutu, gäk näkken äbäŋpäŋ täŋkentäŋ namisi. Gäk ban iriri näkŋagän itpäŋ kehäromi nikek nämo nadätat.
17 ✡Sam 40:12, 107:6 Unita gäk nadäŋ bäräpna yäpmäŋ keweŋ namiŋiri bänepnatä kwikinik kaŋ irän. Täŋkentäŋ namiŋiri bäräpitä kehäromina yäpmäŋ äpäk-inik nämo täŋpek.
18 ✡Sam 31:7, 103:3 Bureni Anutu, komi nadäwätäkna yäpmäŋ keweŋ namiŋpäŋ momina kudup peŋ namisi.
19 ✡Sam 3:1-2, 9:13 Ekäni, iwanaye mäyap u yabätan? Unitä kokwawak pähap jop nadäŋ-nadäŋ namik täkaŋ.
20 Täŋpäkaŋ gäk näkŋo watä ämana unita näk nämagutpäŋ watä säkgämän it namiŋiri iwantä nurirä mäyäk yäpettawä.
21 ✡Sam 41:12 Näk nadäŋ gamikinik täk täyat unita gäkä nadäŋ namiŋpäŋ kädet ba nadäk-nadäkna siwoŋi unita yäŋpäŋ kadäni kadäni watä säkgämän it namiŋiri wawetawä.
22 ✡Sam 130:8 Täŋpäkaŋ Ekäni, gäk äbotkaye Isrel, bäräpi mebäri mebäri gänaŋ nanikpäŋ wädäŋ tädotpäŋ yepmaŋpi säkgämän kaŋ irut.

- Sam
- <
- 25
- >

✡25:1: Sam 86:4, 143:8

✡25:2: Sam 31:1, 41:11

✡25:3: Ais 21:2, 49:23; Hab 1:13

✡25:4: Sam 27:11, 86:11

✡25:5: Sam 40:1, 43:3, 79:9

✡25:6-7: Sam 98:3, 103:17

✡25:6-7: Jop 13:26; Sam 31:19, 51:1

✡25:8: Sam 32:8, 86:5, 92:15

✡25:9: Sam 23:3, 27:11

✡25:10: Sam 40:11, 103:18

✡25:11: Kis 34:9; Sam 79:9

✡25:13: Sam 69:36; Snd 1:33; Jer 23:6

✡25:14: Stt 17:1; Jop 29:4; Snd 3:32

✡25:15: Sam 123:2, 124:7

✡25:16: Sam 69:16, 143:4

✡25:17: Sam 40:12, 107:6

✡25:18: Sam 31:7, 103:3

✡25:19: Sam 3:1-2, 9:13

✡25:21: Sam 41:12

✡25:22: Sam 130:8

© 1997, 2011 WBT