- Sam
- <
- 33
- >

33
Anutu iniŋoret-oret kap kubä
1 Ämawebe siwoŋi kuŋarani, in oretoret täŋpäŋ Anutu kap iniŋ ubiŋ tewut. Jop manman nämo yäwani intä iniŋoret kap teŋ imiŋirä tägawek.
2 Unita wagäm utpäŋ wäpi biŋam iniŋ orerut!
3 Wagäm bigoŋ säkgämän utpäŋ kap kodaki kubä oretoret terak teŋ imut!
4 Anutu täŋo man u bureni-inik. Ba imaka täk täyak uwä tägagän täk täyak. Goret kubä nämo täk täyak.
5 ✡Sam 11:7, 37:28, 119:64 Unitä kudän siwoŋitagän gäripi nadäk täyak. Täŋkaŋ unitäŋo butewakitä kome pähap ŋo terak tokŋek täyak. Uwä nämo paot täyak.
6 ✡Stt 1:6, 2:1; Sam 104:30; Hib 11:3 Täŋpäkaŋ Anututä man yäŋirän kunum, edap dapuri, komepak ba guk u kuduptagän ahäŋkuŋ.
7 ✡Kis 15:8; Jos 3:16; Sam 78:13 U man yäŋirän ume kubäkengän äbä gwägu taŋi ahäŋkuk. Ahäŋpäŋ mani buramiŋkaŋ bagani nämo irepmitpäŋ ini iraniken ugän it täyak.
8-9 ✡Sam 148:5 Unita ämawebe komeni komeni, in Anututa nadäwä umuri kubä täŋpäpäŋ iniŋ orerut! Iniŋ oretpäŋ mani buramiwut!
10 ✡Sam 2:1-3; Ais 8:10, 19:3 Täŋpäŋ ŋode nadäwut; Ekäni u intäjukun itak. Komen ämatä ude api täne täne yäŋ man topmäk täkaŋ upäŋkaŋ Anututä nadäŋirän imaka u bureni täga nämo täk täkaŋ.
U täna yäkŋat täŋpä wak täkaŋ.
11 ✡Jop 23:13; Sam 40:5; Snd 19:21; Ais 55:8 Täŋpäkaŋ Anutu ini, ude api täŋpet yäŋ nadäk täyak uwä burenigän pewän ahäk täkaŋ. Nadäk-nadäki kubä jop nämoinik kuk täyak, ba nämo api kwek.
12 ✡Lo 7:6; Sam 28:9, 144:15 Unita äma äbot Anutu Bureni unitagän nadäk täkaŋ u oretoret terak kuŋat täkaŋ. Ämawebe inita biŋam iwoyäwani uwä bänep pidäm terak it täkaŋ.
13-14 ✡Jop 28:24; Sam 11:4, 14:2✡1Kn 8:39, 8:43; Sam 102:19 Täŋpäkaŋ Ekäni uwä kunum gänaŋ intäjukun-inik itkaŋ ämawebe kuduptagän kome terak kuŋarirä yabäŋ yäwat itak.
15 ✡2Sto 16:9; Jop 10:8; Sam 119:73 Anututä ini-tägän ämawebe täŋo nadäk-nadäki pewän ahäŋkuŋo unita mebärinin nadäŋ morek täyak.
16-17 ✡Sam 44:6, 60:11✡Sam 20:7, 147:10; Snd 21:31 Täŋpäkaŋ kome täŋo intäjukun ämatä ini-ini ŋode nadäk täkaŋ; Nin täŋo komi äma mäyap-inik itkaŋ unita iwan täŋo kehäromini täga yäpmäŋ äpne.
Ba ŋode nadäk täkaŋ; Nin täŋo ämik tuŋum u kehäromi nikek unita nin intäjukun itkamäŋ yäŋ nadäk täkaŋ.
Upäŋkaŋ täga nämo! Ämik täŋo tuŋum unitäŋo kehäromi terak säkgämän nämo itneŋ. Nämoinik!
18 ✡Jop 36:7; Sam 32:8-10, 1Pi 3:12 Täŋ ämawebe Ekäni täŋo mani buramik täkaŋ ba unitäŋo iron paot-paori nämo u terak yeŋgämä pewäpäŋ it täkaŋ uwä Ekänitä watä it yämiŋirän säkgämän kuŋat täkaŋ.
19 ✡Jop 5:20; Sam 37:19; Apos 12:11 Ekänitä ini täŋkentäŋ yämiŋirän käyäm ba imaka umuri kubätä bäräŋeŋ nämo däpmäk täyak.
20 ✡Sam 62:1, 115:9; Ais 8:17 Unita Ekäni kubä unitägän täŋkentäŋ nimikta itsämäk täkamäŋ. Ekänitä ini-tägän täga täŋkentäŋ nimek. Uwä nintäŋo ukätpipik kurepä.
U watä it nimiŋirän säkgämän it täkamäŋ.
21 Unita Ekänitagän gäripi pähap nadäk täkamäŋ. Unitäŋo wäpi kudupi terakgän tubeŋ kuŋpäŋ it täkamäŋ.
22 O Ekäni, nin irit kuŋat-kuŋatnin gäkä terakgän peŋpäŋ täŋkentäkta itsämäŋitna gäkŋo ironka pähap paot-paori nämotä nintä terak äroton!

- Sam
- <
- 33
- >

✡33:5: Sam 11:7, 37:28, 119:64

✡33:6: Stt 1:6, 2:1; Sam 104:30; Hib 11:3

✡33:7: Kis 15:8; Jos 3:16; Sam 78:13

✡33:8-9: Sam 148:5

✡33:10: Sam 2:1-3; Ais 8:10, 19:3

✡33:11: Jop 23:13; Sam 40:5; Snd 19:21; Ais 55:8

✡33:12: Lo 7:6; Sam 28:9, 144:15

✡33:13-14: Jop 28:24; Sam 11:4, 14:2

✡33:13-14: 1Kn 8:39, 8:43; Sam 102:19

✡33:15: 2Sto 16:9; Jop 10:8; Sam 119:73

✡33:16-17: Sam 44:6, 60:11

✡33:16-17: Sam 20:7, 147:10; Snd 21:31

✡33:18: Jop 36:7; Sam 32:8-10, 1Pi 3:12

✡33:19: Jop 5:20; Sam 37:19; Apos 12:11

✡33:20: Sam 62:1, 115:9; Ais 8:17

© 1997, 2011 WBT